孫中山紀念館

孫中山紀念館（英文：Dr. Sun Yat-sen Museum）位於香港中環衛城道7號，前身係香港富商何東細佬何甘棠（何鴻燊嘅叔公）嘅屋企甘棠第。紀念館係香港歷史博物館嘅第四間分館，介紹中華民國國父孫中山嘅生平以及佢同香港嘅關係。紀念館喺2006年12月12號正式開幕，以紀念孫中山先生出世140周年。 歷史 甘棠第喺1914年起好，個名係以業主何甘棠嚟命名。何甘棠一直喺呢度住，直到終老（1950年）。1960年，甘棠第賣咗畀鄭氏家族，之後鄭氏又賣畀耶穌基督後期聖徒教會，甘棠第自此成為教會聚會嘅地方。1990年，甘棠第俾古物諮詢委員會列作二級歷史建築。 2002年10月，教會向香港政府建築事務監督申請將甘棠第拆卸重建，市民同民間團體曾經舉行活動希望保留呢座建築物；2004年2月，香港政府用5,300萬港元同教會買甘棠第，並且用9100萬港元進行修葺，改建做孫中山紀念館。 建築特色 甘棠第起喺斜坡上面，樓高4層，總樓面面積19,672平方呎，屬於英皇愛德華式古典建築風格。外牆就係用紅磚同埋花崗岩砌成，一、二樓都有個弧形露台，用希臘式巨柱承托，樓房設有前、後樓梯，以前前樓梯係畀主人何氏家族用，而後樓梯就畀工人用嘅。 設施 兩個常設展覽廳（主題分別係「孫中山與近代中國」同埋「孫中山時期的香港」） 「甘棠第的歷史與修繕」展覽廳 專題展覽廳暨演講廳 閱覽室 兩個視像室 互動學習室（透過互動電腦遊戲形式介紹孫中山嘅事蹟及同埋辛亥革命等等嘅專題） 活動室 開放時間 星期一至三；星期五至六：上晝10點至晏晝6點 星期日同公眾假期：上晝10點至晏晝7點 星期四、年初一至二：唔開 入場費 2016年8月1號開始常設展覽免費入場。 交通 巴士 城巴：3B、12、12M、40、40M、103 新巴：13、23、23A、23B 過海隧道巴士：103 專線小巴：8、10、10A、11、22、28、31 中環至半山自動扶梯系統 圖片 出面網頁 孫中山紀念館官方網頁